करपाक वाड्या वयलें भुरगे दिवाळी मेरेन कशें वावुरतात हें घरा बसून उलोवप्यांक कशें कळटलें?
 कुडकुड्याच्या फांतोडेर नरकासूर लासून घराघरांनी पणट्यो पेटोवन उजवाड करतात. पावळेक लोमकळपी आकाशदिव्यांतल्यान पणटेचो मंद उजवाड फाकारता. वाड्या वयलो एकटो बुदवंत आपलो आकाशदिवो आम्या झाडार वयर लोमकळटालो त्या आकाश दिव्याक भुरगें तोकेतालें. जणूकाय होच खरो आकाशात पेटपी दिवो- आकाशदिवो. पयल्या दिसाच शेण सारोवन आंगण नितळ करतात. न्हावन तुळशी मुखार दवरलेंलें कारीट पायाच्या बोटान फोडून ताचो कोडू गर खातात. मागीर फोंवाचे तरेकवार प्रकार म्हळ्यार गोडान कालयल्ले सुके फोंव, दुदाचे फोंव, नाल्ला सोयेचो रोस घालून शिजयल्ले फोंव, आमड्याची गोड चटणी, वांगडा चण्याची उसळ असो दिवाळेचो फराळ खातात.
 धनाची देवी लक्ष्मी सांजवेळार लक्ष्मी पुजन करता. लक्ष्मी पुजून आरती जाल्या उपरांत घरा घरांनी चिरमुल्यो मागपाक भोवतात. भुरग्यांच्या हातातल्या पोतयेंत चिरमुल्यो एकठांय जाता. मदींच कूर कूर आवाज करून कुरकूरीत चिरमूल्यो खातना भुरग्यांच्या मुखामळार एक वेगळीच उमेद पळोवक मेळटा.
 दुसऱ्या दिसा पाडवो येता. हो गोरवांचो पाडवो. शेतकार गोरवांची परब मनयता. सकाळी गोरवांक न्हाणयता. पिंजर लावन तांची पुजा करता. अण्णटो रंगात बुडोवन गोरवांची फाट रंगयता. रंगीत फोलींचे गोणे करून ताचो हार गळ्यात घालता. रोजांची माळ बांधता. उकडे तांदूळ आनी उड्डाची दाळ वाटून केल्ले फुसफूशीत पोळें खावपाक दिवन गोरवांच्या गळ्याक बांदता. एकट्या गळ्यात पुजेक फोडिल्ल्या नाल्लाचे वांळें बांधता. मागीर पुजेक जमलेल्या भुरग्यांक पोळें वाटतात.
 अशें गायत, वाजत, नाचत धेंडल्याचे वांगडी दुसऱ्या घरा वतात. वाड्या वयलीं सगळीं घरां खेळून जाले उपरान्त धेंडलो देवळा कडेन येता. पायणीत तरेकवार फळांचे तोरण बांदतात. घरा घरांतल्यान नाल्लाची पेण, दुदी, शिंपट्याचो कात्रो, आळवाच्यो माडयो, तोरिंग, चिकू, वर्समोगें, सोबीत विणलेलें कणसाचे झेलें अशें तरेकवार नग हाडून हें तोरण बांदतात. मागीर ताची पावणी जाता. वाड्यार फिरून जमयल्ल्या तांदळाचे गोडशें शिजयता. देवाची आरती करून श्रीकृष्णाक गोडशाचो नेवेद्य दाखोवन गोडशे खावन धेंडलो सोंपयता.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 